## Novembre Elèctric i Andreu Valor clausuren la tercera edició de ‘Les Arts és Músiques Valencianes’

*** Novembre Elèctric presenta el seu quint disc *Tarongers (Deu anys en un dia)*, resum vital amb el qual celebren els seus deu anys de carrera
* Andreu Valor interpreta el seu últim projecte *A mamar, tots els versos*, en el qual ret homenatge a Vicent Andrés Estellés en el seu centenari**

El Palau de les Arts Reina Sofia clausura este cap de setmana la tercera edició de ‘Les Arts és Músiques Valencianes’ amb les propostes de Novembre Elèctric, el dissabte 8 de febrer, i d’Andreu Valor, el diumenge dia 9 en el Teatre Martín i Soler.

El *pop-rock* alternatiu del conjunt valencià i la música d’autor de Valor posen punt final a este cicle, amb el qual Les Arts pretén mostrar la diversitat i riquesa del circuit musical de la Comunitat Valenciana. Des del *rock*, el *punk* i l’electrònica, passant per la música d’autor i els ritmes llatins, noms consolidats i emergents es donen cita en el centre d’arts valencià en la seua aposta per obrir les portes a nous públics i noves propostes artístiques.

El Teatre Martín i Soler és l’escenari triat per Novembre Elèctric per a celebrar els seus deu anys de carrera amb el seu nou àlbum, *Tarongers (Deu anys en un dia)*, un resum vital i musical, amb noves cançons i sonoritats, amb el qual Yeray Calvo, Elena Játiva, Rodrigo Domínguez, Sergio León, Bert Posada  i Tono Hurtado exploren emocions inèdites per al conjunt.

Els valencians, un dels grups més guardonats de l’escena *pop-rock* autonòmica, inclouen, a més, en este treball col·laboracions amb alguns dels principals artistes de ‘la terreta’, amb els quals també han compartit part de la seua exitosa trajectòria.

Andreu Valor protagonitza l’última actuació del cicle amb *A mamar, tots els versos*, el seu més recent treball en el qual ret homenatge al poeta Vicent Andrés Estellés en el centenari del seu naixement.

Acompanyat pels músics Blai Antoni i Héctor Tirado, el cantautor de Cocentaina ha musicat deu poemes de l’escriptor valencià que apel·len a creure en la vida, en les utopies i fer possible allò que en un principi era impensable.

*A mamar, tots els versos* és una proposta amb un enfocament innovador, en la qual Valor incorpora instruments com el violí i el violoncel per a crear la combinació perfecta entre la sensibilitat i emoció de la poesia amb arranjaments i una producció sonora moderna i elegant.

Les Arts recorda que les entrades per als dos concerts es poden adquirir a través dels diferents canals de venda del teatre: taquilles, la línia de venda 961 975 900 i la pàgina web de [Les Arts](http://www.lesarts.com/).

Fecha: 05/02/2025